Saya mau tau Daging carita dari Siap Sangkur Metaluh Mas. Jelaskan dalam bahasa bali

Ada tuturan satua ané malu, kacrita I Pagul makurenan ajak Ni Luh Lancah. Ia ngubu di sisin Désa Kalajangu. Ia ngelah tegal pabianan linggah. I Pagul sabilang dina ka tegalné, magarapan ditu. Punyan nyuhné marerod-rerod buka anak mabarisan. Punyan biuné malingseh-lingsehan. Ia masih mamula undis muah kacang dawa. Paék tekén pagehané ada punyan seré majomprot-jomprot muah umbi-umbian kal basa masih ada. Pikolihan abiané ento anggona pangupa diri.

Luh Lancah jemet maubuh-ubuhan. Serati ubuha limang ukud. Makejang mokoh-mokoh. Ia ngelah pangina tetelu sayanganga pesan. Ané mabulu selem adadina I Badeng. Ané buluné barak adanina I Biing. Ané buin aukud siap putih tur ikutné sangkur adanina I Grungsung, krana buluné mapelitan jering ngarempiak.

I Grungsang sabilang semeng, satonden matanainé endag, ia makekruyuk jangih, "Ku-kuruyuuuuuk…..,kok,Ku-kuruyuuuukkkk…kok”. Buka anak nundun I Pagul muah Ni Luh Lancah uli pasaréané. Ni Luh Lancah nglepat bangun laut masugi. Lantas ia ka paon mapunpun nungguhang payuk, ngaé yeh anget. I Pagul bangun, kliad-kliud ajebos lantas negak di ambené.

“Bli Pagul, niki kopi maimbuh jaja begina surudan. Kanggoang”, kenyem Ni Luh Lancah menjuhan. Jemakina baan I Pagul. Suud nginem kopi lantas ia nyemak tambah muah arit, makinkin ka tegalé.

Luh Lancah madabdab makiré ka peken. Nyemak penarak misi nyuh petang bungkul suba mangesan, don biu malipet-lipet muah seré petang pesel. Adepa dipeken. Pipisné beliangé baas duang ceeng muah jagung mapikpik duang ceeng muah jagung mapikpik duang kobok. Neked Luh Lancah jumah, I Biing uli bengbengane, ”Kok-kok katekok, kok-kok katekok…katekok!” Sambehina jagung mapikpik.

”Kok-kok katekok, kok-kok katekok”, tuun I Badeng. Itep siapé pada noltol jagung. I Saa-sangkur  masih milu itep noltol jagung, ebeta baan I Grungsang. Mekejang liang. Luh Lancah liang. Ubuh-ubuhané masih liang. Gabaga bengbengan I Biing misi taluh abungkul, duduka. Gabagé bengbengan I Badeng misi taluh abungkul, duduka. Gagabé bengbengan I Saa-sangkur, puyung.

Buin ajahiné teka I Pagul uli abiané negeh nyuh roras bungkul muah nengteng kisa misi umbi-umbian. I Pagul awakné kedas mirib suba kayeh di bulakané. Sapana baan Luh Lancah, ”Nunas kisané!” jemakiné kisané abana ka paon. Rukun pesan I Pagul makurenan ajaké Luh Lancah.

Buin maniné, sesampuné pada ngopi I Pagul ka tegal, Luh Lancah kapeken. Penarakné misi nyuh muda makelasan duang bukul, nyuh mara mangesan telung bukul, masih misi umbi-umbian kalbasa ané beta ibi. Taluh siapné adepa petang bungkul. Di mulihné ia ngaba gula tekén kopi paturu abungkus tur maimbuh jaja gipang. Neked ia jumah, ngatekok I Biing, ”Kok-kok, kok-kok katekok”, tuun uli bengbengané.

Sambehina jagung mapikpik. Tuun I Badeng, “Kok-kok katekok…katekok”. Makejang siapné noltol jagung. Saget magrudug seratiné leb uli kandangné, bareng magarang ngamah jagung. Sambehina buin baan jagung. Siap I Saa-sangkur itep bareng noltol. Ebeta baan I grungsang. Ia kecog-kecog ngejoh. Luh Lancah ngabag bengbengan I Biing, misi abungkul, jemaka. Gabaga bengbengan I Badeng misi taluh abungkul, jemaka. Gabaga bengbengan I Saa-sangkur,…puyung.

Ngembos Luh Lancah, laut ngamelmel, “Né kenken I Saa-sangkur? Buluné paling kedasa, putih. Bungutné kuning, munyiné jangih. Nyamané I Biing tekén I Badeng jemet matuluh. Mataluh sabilang wai”.

“Nyai Saa-sangkur bakal wanengin icing. Yan kanti buin telun tusing mataluh, bakal tampah. Anggon aturan di tugu”. Makruyuk I Grungsang. “Kuk Kuruyuk…kok. Kuk kukuruyuuuuuk…kok”. Sambilangé ngebet I Saa-sangkur. “né kenken I Grungsang buka anak nyautin munyin awake”.

Saget teka I Pagul uli ibian. Ia magregotan negen biu tasak dipunya duang ijeng. Masih ada don biu malipet-lipet duang gulung. Jagjagina baan Luh Lancah, "Beh begeh-begeh pesan biu dak-rajané. Suba kuning tasak dipunya. Pedas mael payu”. Jemaké don biuné ané suba malipet-lipet.

“Bli, gaenang tiang kopi? Niki ada jaja gipang”.

"Nah, dadi”, keto sautné I Pagul tumuli mategtegan diambené.

Gelising satua, kacerita jani suba buka telun. Cara biasa, Luh Lancah teka uli peken ngadep pikolihan abian, tur mabaan mulih kaperluan sadina-dina. Ngatekok I Selem, tuun uli bengbengané. Sambehiné jagung mapikpik. I Biing katekok-katekok tuun uli bengbengané. I Selem ajak I Biing noltol jagung dampingané baan I Grungsang. “Né dijé I Saa-sangkur dadi tusing ada? Bah, mirib ia ilang”.

Magrudug seratiné pesu uli kandangné. Ada ané makrebes meju. Sambehina buin jagung. Makruyuk I Grungsang ngalad. Saget I Saa-sangkur makeber tuun, katekok-katekok munyiné jangih. "Kok-kok katekok, kok-kok katekok”, tur milu noltol jagung, ebeta baan I Grungsang. Luh Lancah ka bengbengan I Badeng, gabaga misi taluh abungkul, gabaga bengbengan I Biing misi taluh abungkul, jemaka. Lantas ia ka bengbengan I Saa-sangkur, gabaga misi taluh cenik nu kebus. Jemaka, … taluh emas, canting-cantungana, anteb.